पीएमटी के सेंटर मध्यप्रदेश से बाहर क्यों बनाए : सीबीआई
आरोपियों को जमानत मिलने से
हमें खतरा : व्हिसल ब्लोअर्स
भास्कर न्यूज | इंदौर
व्यापमं घोटाले की जांच कर रही सीबीआई ने पीएमटी के परीक्षा केंद्र प्रदेश से बाहर बनाए जाने पर सवाल उठाया है। पीएमटी-2009 के सेंटर भोपाल और इंदौर से 500 से 800 किमी दूर तक बनाए गए थे। इतना ही नहीं, मप्र के मूल निवासी छात्रों ने भी वहां जाकर परीक्षा दी। ऐसे में सीबीआई ने चिकित्सा शिक्षा विभाग के अधिकारियों से पूछताछ शुरू कर दी है। पूछा है कि कोसों दूर सेंटर बनाने की क्या मजबूरी रही?
पीएमटी-2009 के लिए लखनऊ, जयपुर सहित अन्य शहरों में भी केंद्र बनाए गए थे। सीबीआई ने इस बिंदु पर भी जांच शुरू की है। यह भी पूछा है कि इन छात्रों की काउंसलिंग कैसे की गई? उसकी गाइडलाइन की कॉपी दी जाए। इस पर अधिकारियों ने कहा कि उन्हें नहीं पता बाहर सेंटर क्यों बनाए गए? चूंकि एडमिशन के लिए भोपाल में होने वाली काउंसलिंग में डीएमई सहित सभी मेडिकल कॉलेज के डीन मौजूद रहते हैं। इसलिए सीबीआई ने 2007 से लेकर अब तक के डीएमई और मेडिकल कॉलेजों के डीन की सूची मांगी है। 2009-10 बैच के छात्रों का रिकॉर्ड भी मांगा है। यह भी सामने आया कि इन छात्रों की जगह स्कोरर को बैठाया गया था। स्कोरर उन्हीं शहरों के टॉपर छात्र रहे होंगे।
बाहर सेंटर बनाने का मामला मेरे कार्यकाल का नहीं है। सीबीआई ने छात्रों के रिकॉर्ड मांगे थे, जो दे दिए हैं।’ - डॉ. जी.एस. पटेल, डीएमई
भोपाल | व्यापमं महाघोटाले में एक के बाद एक आरोपियों के जमानत पर छूटने से व्हिसल ब्लोअर्स सीबीआई की कार्यप्रणाली पर सवाल उठा रहे हैं। घोटाला उजागर करने वाले डॉ. आनंद राय और आशीष चतुर्वेदी का कहना है कि सीबीआई के ढुलमुल रवैए के कारण आरोपियों की जमानत हो रही है। आरोपियों के जेल से छूटने पर उनकी जान पर खतरा मंडरा रहा है। डॉ. राय और आशीष का कहना है कि उन्हें सीबीआई की कार्यप्रणाली पर संदेह है। व्यापमं घोटाले के बाकी आरोपियों की जमानत का विरोध करने के लिए वे अब जबलपुर और ग्वालियर हाईकोर्ट में अपने वकील भी रखेंगे। महीने भर के भीतर व्यापमं घोटाले के मुख्य आरोपियों पूर्व मंत्री लक्ष्मीकांत शर्मा, भरत मिश्रा, धनराज यादव, डॉ. विनोद भंडारी को जमानत मिल चुकी है।
bho_Deva hin_Deva hin_Deva bho_Deva hin_Deva hin_Deva hin_Deva hin_Deva